text: Video: Kor skabte julestemning ved køledisken
  13 december 2015 kl. 20.22
  Handlende i Kvickly i Vejle fik sig lidt af en overraskelse, da et lokalt kor brød ud i sang.
  Apollokoret fra Vejle skabte julestemning i Kvickly i Bryggen, da de søndag eftermiddag ved 14-tiden brød ud i skønsang.
  Mens de handlende prøvede at finde flæskesteg og and til juleaften, begyndte koret at synge ”Dejlig er jorden” ved kølediskene. Flere og flere sangere strømmede til fra andre steder i butikken, hvorefter koret gik syngende rundt i hele butikken.
  Torben Lund fra Vejle var til stede under den såkaldte flashmob.
  - Det hele gik i stå. De handlende var helt oppe at køre, og klappede bagefter. Et dejligt pust af julehygge, fortæller Torben Lund til TV SYD.
  Omkring 40 sangere fra koret medvirkede i søndagens happening.
  Hanne Madsen fra Radio VLR var også i butikken, og optog det på sin smartphone.
  
  